Метадычныя рэкамендацыі па вучэбным прадмеце   
«Літаратурнае чытанне» для ІV класа ўстаноў агульнай сярэдняй адукацыі з беларускай і рускай мовамі на«вучання і выхавання

Урок 63. Мікола Янчанка. «Сустрэча з бацькам»; падагульненне па раздзеле «Лёс чалавека на вайне»

**ЗАДАЧЫ:** фарміраваць уяўленні вучняў пра жыццё дзяцей у пасляваенны час, выхоўваць у свядомасці важнасць захавання памяці пра загінулых у гады Вялікай Айчыннай вайны сродкамі мастацкага слова; развіваць уменне выказваць свае адносіны да прачытанага і ўчынкаў дзеючых асоб; вучыць падрабязна пераказваць змест апавядальнага тэксту па складзеным плане; падагульніць веды вучняў па вывучаным раздзеле; прывіваць цікавасць да чытання твораў на ваенную і пасляваенную тэму.

**АБСТАЛЯВАННЕ:** малюнак газнічкі і калоды. Памяткі «Слоўнік-памочнік для вызначэння станоўчых рыс характару герояў твора» і «Слоўнік-памочнік для вызначэння адмоўных рыс характару герояў твора» *(змешчаны на форзацах вучэбнага дапаможніка «Літаратурнае чытанне» для ІІІ класа)*.

Ход урока

Праверка дамашняга задання. Улічваючы вялікі аб’ём вучэбнага матэрыялу для разгляду на гэтым уроку, рэкамендуем паслухаць і ацаніць 5–7 вучняў з падрыхтаваным выразным чытаннем вершаў Міколы Чарняўскага «Клятва Марата Казея» і Петруся Броўкі «А хіба ёсць, што забываюць?».

Работа з апавяданнем Міколы Янчанкі «Сустрэча з бацькам»

1) Настаўнік чытае ўрывак: «Схамяну́ўся я тады, калі на маёй далоні асталася абшчыпаная з усіх бакоў скарыначка. Што я нарабіў? Што скажуць маці, брат, калі вернуцца дахаты?...

Хуценька-хуценька я палажыў скарыначку на стол, акрыў яе абрусам. Але спаку́са з’есці хлеб увесь, каб яго і духу не было ў хаце, каб ім і не пахла нават, была такая вялікая, такая неадольная, што я не вытрымаў ― зноў падсеў да стала, узяў скарыначку ў рукі і ўкінуў яе ў рот...»

* Урывак з якога апавядання вы пачулі? *(З апавядання «Хлеб» Барыса Сачанкі.)*
* Пра які час апавядаецца ў творы? *(Пра жыццё дзяцей пасля Вялікай Айчыннай вайны.)*
* Як жылося дзецям у пасляваенны час? *(Каб адказаць на гэта пытанне, вучні павінны ўспомніць матэрыял, які вывучаўся ў змястоўным блоку «Мая Радзіма ― Беларусь».)*

2) ― На сённяшнім уроку, ― скажа настаўнік, ― мы прачытаем апавяданне Міколы Янчанкі «Сустрэча з бацькам». Падзеі ў творы адбываюцца пасля Вялікай Айчыннай вайны.

3) Мэтавая ўстаноўка на слуханне твора: адзначыць факты, якія сведчаць, што падзеі ў творы сапраўды адбываюцца ў мірны пасляваенны час.

4) Слоўнікавая работа з незразумелымі словамі з апавядання, складанне ўласных сказаў са словамі ***газнічка***, ***калода*** і інш. (рубрыка «Слоўнік», с. 99, 100).

Чытанне твора настаўнікам. Абмен уражаннямі пасля слухання: адказ на пытанне 1 падручніка (с. 103).

Адказы на пытанне мэтавай устаноўкі. *(У хаце Янкі ды і Міколкі яшчэ не было электрычнасці, пакуль вечарамі сем’і запальвалі лямпу ці газнічку. Тое, што падзеі, апісаныя ў апавяданні, адбываюцца ў пасляваенны час, вынікае з наступнага: «А таткі ў яго (Міколкі) няма. Татка з вайны не прыйшоў». Гэта можна пацвердзіць і словамі Міколкі («…Татка! А татка! Дадому пара! ― Памаўчаў, падумаў і з дакорам дадаў: ― Вайна скончылася, а ты не ідзеш»). І апошняе сведчанне: аднойчы, калі Міколка падрос і стаў звацца Мікалаем Ермаковым, незнарок падышоў да Вечнага агню каля помніка героям, якія загінулі на франтах вайны, і нібы паразмаўляў з памерлым бацькам.)*

Перачытванне апавядання вучнямі з мэтай падрыхтоўкі да выканання задання 2.

Аналітычная работа з творам па пытаннях і выкананне заданняў 2–8 (с. 103).

* Якімі рысамі характару надзеленыя персанажы апавядання: Міколкаў сябар Янка і яго тата, сам галоўны герой, Міколка ― у дзіцячыя гады і калі стаў дарослым, яго маці?

Пры адказе на гэта пытанне настаўнік можа прапанаваць вучням карыстацца добра вядомымі з ІІІ класа слоўнікамі-памочнікамі для вызначэння станоўчых і адмоўных рыс характару герояў твора. Праўда, пералічаных рыс у памятках будзе недастаткова. Настаўніку важна акцэнтаваць увагу на новых. У вобразе Янкі вучні заўважаць *капрызныя* і *нецярплівыя* паводзіны, калі хлопчык некалькі разоў цікавіўся ў сваёй маці, ці хутка вернецца тата. У эпізодзе з гуканнем у комін бачыцца яго *наіўнасць.* Янкаў бацька паказаны *працавітым* і *адказным* чалавекам: затрымаўся ў кузні да вячэрняга змроку, відаць, выконваў нейкую важную і тэрміновую працу. Безумоўна, ён *шчыра* любіць свайго сына, пра што сведчаць словы: «…Пачуў, ― засмяяўся бацька, падхапіў яго на рукі і падкінуў угору. Раз, другі, трэці. Высока-высока». Маленькі Міколка, галоўны герой твора, таксама чакае свайго бацьку, але не з працы, а з вайны. Ён сумуе і хоча, каб бацька вярнуўся. *Вынаходлівасць* малога бачыцца ў той момант, калі ён вырашыў адправіць сваю маму па бульбу, каб не перашкаджала. Тут можна сказаць і пра яго *сарамлівасць*. У другой частцы паказаны аўтарам ужо дарослы Мікалай Ермакоў, *назіральны* і *шчыры* ў пачуццях і словах сын, які *любіць* і *памятае* свайго тату праз гады, *шануе* святыню ― Вечны агонь. Бязмежнай *любоўю* да сына надзелена і Міколкава маці.

* Вызначце тэму і асноўную думку апавядання. *(Тэма жыцця дзяцей-сірот у пасляваенны час. Паказ пісьменнікам іх хвалявання за бацькоў, сардэчнага болю ад таго, што бацькі загінулі на франтах Вялікай Айчыннай вайны. Захаванне памяці пра герояў ― вызваліцеляў Радзімы.)*

Замест вуснай аналітычнай гутаркі настаўнік можа прапанаваць вучням для самастойнай работы метадычны апарат з мэтай фарміравання чытацкай граматнасці:

*Дарагі чацвёртакласнік!*

*На гэты раз згодна з вучэбнай праграмай табе трэба яшчэ раз самастойна перачытаць апавяданне* ***Міколы Янчанкі «Сустрэча з бацькам»*** *і выканаць тэставыя заданні:*

1. Хто з’яўляецца галоўным героем апавядання?

а) Суседскі хлопчык Янка і яго тата;

б) хлопчык Міколка, а пасля дарослы Мікалай Ермакоў;

в) бацька Мікалая Ермакова;

г) маці Міколкі.

2. Хто ў творы апавядае гісторыю пра хлопчыкаў і іх бацькоў?

а) Пісьменнік;

б) суседскі хлопчык Янка, сябар Міколкі;

в) сам Міколка;

г) маці Міколкі.

3. Дзе адбываюцца падзеі, апісаныя ў творы?

а) У невядомым горадзе;

б) у невядомай вёсцы;

в) на дачы;

г) у невядомай вёсцы і ў горадзе Мінску.

4. Твор «Сустрэча з бацькам» прысвечаны тэме…

а) жыцця дзяцей у гады Вялікай Айчыннай вайны;

б) забаў дзяцей у пасляваенны час;

в) узаемаадносін дзяцей са сваімі бацькамі;

г) жыцця дзяцей-сірот і памяці пра загінулых у гады Вялікай Айчыннай вайны.

5. Чаму аўтар вырашыў расказаць чытачам пра гэты выпадак?

а) Каб людзі заўсёды памяталі пра сваіх бацькоў;

б) каб чытачы таксама вучыліся быць мужнымі, як Міколкаў бацька, які не вярнуўся з вайны;

в) каб людзі памяталі і шанавалі тых, хто аддаў жыццё за Радзіму;

г) каб чытачы вобразна ўявілі апісаны выпадак і намалявалі ілюстрацыю.

Адказы:

1) Б.

2) А.

3) Г.

4) Г.

5) В.

Падрыхтоўка да падрабязнага пераказу апавядання з дапамогай плана, прадстаўленага ў падручніку (заданне 9).

Работа па падагульненні вывучанага па раздзеле «Лёс чалавека на вайне»

Адказы на пытанні і выкананне заданняў рубрыкі «Праверце сябе» падручніка (с. 104).

Калі аналітычную гутарку настаўнік праводзіў у вуснай форме, то падагульненне ведаў па вывучаным раздзеле можна ажыццявіць па наступных пытаннях і заданнях:

1. Пры дапамозе стрэлак злучы прозвішчы пісьменнікаў і іх творы.

М. Янчанка «Зялёная школа»

П. Броўка «Сустрэча з бацькам»

М. Чарняўскі «А хіба ёсць, што забываюць?»

Я. Брыль «Клятва Марата Казея»

2. З якіх твораў гэтыя героі? Укажы з дапамогай стрэлак.

Анатоль і Ася

Салдат, які загінуў у баі

Міколка і Янка

Юнак-партызан

«Сустрэча з бацькам»

«А хіба ёсць, што забываюць?»

«Клятва Марата Казея»

«Зялёная школа»

3. Якія якасці ўласцівыя Марату Казею (верш «Клятва Марата Казея»)? Абвядзі кружочкамі літары з выбранымі адказамі.

а) Стараннасць;

б) патрыятызм;

в) мужнасць;

г) самаахвярнасць.

4. Выберы творы, прысвечаныя жыццю і подзвігу людзей у гады Вялікай Айчыннай вайны. Абвядзі кружочкамі літары з выбранымі адказамі.

а) «Клятва Марата Казея»;

б) «А хіба ёсць, што забываюць?»;

в) «Сустрэча з бацькам»;

г) «Зялёная школа».

|  |  |
| --- | --- |
| **Асноўная думка** | **Творы** |
| а) Пісьменнік адзначыў мужнасць, гераізм і самаахвярнасць герояў Вялікай Айчыннай вайны, паказаў ушанаванне беларускім народам памяці пра сваіх вызваліцеляў ад нямецка-фашысцкіх захопнікаў | 1) «Зялёная школа» |
| б) Аўтар паказаў жыццё дзяцей-сірот у пасляваенны час, іх боль па бацьках, якія загінулі на франтах вайны, захаванне памяці пра герояў-вызваліцеляў | 2) «Клятва Марата Казея» |
| в) Паказана складанае жыццё дзяцей і іх недзіцячыя клопаты ў гады Вялікай Айчыннай вайны | 3) «Сустрэча з бацькам» |
| г)Паказаны рэальныя гістарычныя падзеі ― подзвіг героя-партызана ў гады вайны | 4) «А хіба ёсць, што забываюць?» |

5. Устанаві адпаведнасць паміж асноўнай думкай і творам. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А3*, *Б2*, *В1*.

Адказы:

1) Я. Брыль ― «Зялёная школа»; П. Броўка ― «А хіба ёсць, што забываюць?»;   
М. Чарняўскі ― «Клятва Марата Казея»; М. Янчанка ― «Сустрэча з бацькам».

2) Анатоль і Ася ― «Зялёная школа»; салдат, які загінуў у баі ― «А хіба ёсць, што забываюць?»; юнак-партызан ― «Клятва Марата Казея»; Міколка і Янка ― «Сустрэча з бацькам».

3) Патрыятызм, мужнасць, самаахвярнасць.

4) «Клятва Марата Казея», «Зялёная школа».

5) Мужнасць, гераізм і самаахвярнасць герояў Вялікай Айчыннай вайны ― «А хіба ёсць, што забываюць?»; жыццё дзяцей-сірот у пасляваенны час, іх боль па бацьках ― «Сустрэча з бацькам»; складанае жыццё дзяцей і іх недзіцячыя клопаты ў гады Вялікай Айчыннай вайны ― «Зялёная школа»; рэальныя гістарычныя падзеі ― подзвіг героя-партызана ў гады вайны ― «Клятва Марата Казея».

Дамашняе заданне

Выканаць заданні да ўрока пазакласнага чытання на тэму «Ішла вайна народная…». Падрыхтаваць вуснае паведамленне пра ўдзел сваіх продкаў у Вялікай Айчыннай вайне (рубрыка «Творчае заданне», с. 103).

Рэфлексіўны этап

Ацэнка вучнямі сваіх дасягненняў па вывучаным раздзеле з апорай на задачы старонкі-навігатара (с. 83) і вывучаныя мастацкія творы.

Урок 64. Пазакласнае чытанне на тэму «Ішла вайна народная...»

**ЗАДАЧЫ:**падагуліць чытацкі вопыт вучняў па адборы кніг на тэму жыцця, мужнасці і гераізму дарослых і дзяцей у гады Вялікай Айчыннай вайны; развіваць уменне прадстаўляць аднакласнікам прачытаную кнігу (паведамляць прозвішча пісьменніка, назву кнігі; дэманстраваць ілюстрацыі; апавядаць змест твора, які спадабаўся; характарызаваць герояў і зачытваць цікавыя эпізоды); фарміраваць інтарэс да самастойнага чытання кніг на ваенную тэму.

**АБСТАЛЯВАННЕ:** выставы мастацкіх кніг па тэме заняткаў і са спісу для самастойнага чытання летам для V класа; аўдыязапіс слоў Юрыя Левітана пра пачатак Вялікай Айчыннай вайны, песні «Священная война» ў выкананні ансамбля імя Аляксандрава; кніга «Ніколі не забудзем», партрэты Янкі Маўра і Якуба Коласа.

Ход урока

І. МАТЫВАЦЫЙНЫ ЭТАП.

а) Урок пачынаецца з гучання голасу дыктара Юрыя Левітана пра пачатак Вялікай Айчыннай вайны і песні «Священная война» ў выкананні ансамбля імя Аляксандрава (сл. У. Лебедзева-Кумача, муз. А. Аляксандрава). Гэта створыць адпаведную атмасферу і настрой запланаваным заняткам.

б) Уступнае слова настаўніка пра жыццё беларускага народа ў перыяд з 1941 да 1944 года. Пачаць яго можна з пытання «Якія ўражанні і думкі выклікалі ў вас голас дыктара і песня?».

Пасля выказванняў вучняў настаўнік працягвае:

* Так, страх, слёзы і прадчуванне бяды ўзніклі і ў нашых продкаў, якія пачулі аб’яву Юрыя Левітана і песню «Священная война» літаральна ў першыя дні Вялікай Айчыннай вайны ў чэрвені 1941 года.

А затым былі чатыры гады страшных выпрабаванняў. Многія людзі ўцякалі ад нямецка-фашысцкіх захопнікаў у глыб Расіі, многія жыхары вымушаны былі ратавацца ў партызанскіх атрадах, як, напрыклад, Толік і Ася з апавядання Янкі Брыля «Зялёная школа». Шмат людзей загінула ад карных аперацый ворага, як жыхары трагічнай вёскі Хатынь.

Многія беларусы, у тым ліку і падлеткі, не мірыліся з акупацыйным рэжымам і змагаліся з фашыстамі як толькі маглі. Як, напрыклад, Марат Казей, Коля Гойшык, Зіна Партнова і інш.

ІІ. ПАВЕДАМЛЕННЕ ТЭМЫ І ЗАДАЧ УРОКА.

На сённяшнім уроку пазакласнага чытання па тэме «Ішла вайна народная...» мы пашырым і паглыбім свае веды пра трагічнае, цяжкае жыццё дзяцей у гады вайны і іх гераізм. А дапамогуць нам у гэтым успаміны, запісаныя ў зборніку «Ніколі не забудзем».

*Настаўнік бярэ ў рукі кнігу і працягвае.*

У маіх руках зборнік дзіцячых аповедаў пра барацьбу з фашыстамі, пра гераізм і мужнасць дзяцей.

ІІІ. АСНОЎНАЯ ЧАСТКА ЗАНЯТКАЎ.

***а)******Пра гісторыю стварэння зборніка «Ніколі не забудзем»***

Аднойчы зімой 1946 года вучні мінскай школы № 37 сабраліся на вечар. Хтосьці з іх прапанаваў напісаць кнігу пра народных герояў, якія вызвалялі родную Беларусь ад фашысцкіх захопнікаў. Вучні склалі пісьмовы зварот да ўсіх дзяцей краіны і даслалі яго ў рэспубліканскую газету «Піянер Беларусі». Праз невялікі час у рэдакцыю прыйшло каля паўтысячы лістоў-успамінаў. Дзеці апавядалі ў іх пра тое, што нядаўна перажылі, бачылі на свае вочы, як дапамагалі дарослым, як помсцілі ворагам за сваіх родных і блізкіх.

Шчырыя і праўдзівыя лісты ўсхвалявалі работнікаў рэдакцыі, якія разам са славутым пісьменнікам Янкам Маўрам *(дэманструецца партрэт Янкі Маўра)*пачалі рыхтаваць гэтыя запісы дзяцей да друку.

У 1948 годзе зборнік «Ніколі не забудзем» убачыў свет, а праз невялікі тэрмін быў перакладзены і на рускую мову. Наш класік Якуб Колас *(дэманструецца партрэт Якуба Коласа)* напісаў да кнігі прадмову.Давайце паслухаем некалькі ўрыўкаў.

*Настаўнік чытае наступныя радкі:*

«…кніга ў значнай меры запаўняе той прыкры прагал у нашай беларускай літаратуры, у якой пакуль яшчэ няма колькі-небудзь выдатнага твора пра гераічную барацьбу нашага народа з нямецкімі захопнікамі, пра яго стойкасць, адданасць сваёй Радзіме…»;

«…кніга паказвае веліч душы і патрыятызм усяго народа ў цэлым і ў прыватнасці ― яго гераічных дзяцей, смелых, вынаходлівых, бясстрашных, цвёрдых воляю, мужна пераносячых нечуваныя пакуты, дужых сваёй вераю ў перамогу над ворагам»;

«…кніга “Ніколі не забудзем” уяўляе сабою грозны абвінаваўчы акт супраць тых міжнародных вар’ятаў-разбойнікаў, якія мараць пра сваё панаванне над народамі, пра ўстанаўленне сваёй улады над светам…».

У першыя пасляваенныя гады, калі Якуб Колас пісаў прадмову, яшчэ не было значных твораў пра гераічную барацьбу народа. Кніга «Ніколі не забудзем» стала адной з першых.

б) Пераказ вучнямі самастойна прачытаных апавяданняў з кнігі «Ніколі не забудзем». Пад увагу настаўніка бяруцца апавяданні «Пад смерцю», «Дарога ў атрад», «Выбух на вышцы», «Страшны дзень», «Смерць мамы».

Пры гэтым называюцца героі, сюжэт, дэманструюцца ілюстрацыі, зачытваюцца цікавыя эпізоды. Чацвёртакласнікі могуць пераказваць апавяданні Янкі Маўра «Завошта» і «Дом пры дарозе», Георгія Шыловіча «Была нядзеля…»і Івана Шамякіна «Алёша-разведчык»і інш.

ІV. ПАДАГУЛЬНЕННЕ.

Гутарка па пытаннях:

* Што прымушала беларускіх дзяцей у гады Вялікай Айчыннай вайны станавіцца партызанамі ці сынамі палкоў?
* Хто з’яўляецца апавядальнікам пра пакуты і гераізм дзяцей у гады ліхалецця ў кнізе «Ніколі не забудзем»?
* Нашто, на вашу думку, складальнікі зборніка ўспамінаў падалі звесткі пра сваіх аўтараў: указалі год нараджэння і месца пражывання дзяцей?

V. КАНТРОЛЬНА-АЦЭНАЧНЫ ЭТАП.

Праводзіцца згодна з алгарытмам заняткаў № 16.

Знаёмства з выставамі кніг на ваенную тэматыку і рэкамендаваных для самастойнага чытання летам для V класа

На працягу летніх канікул вучні павінны самастойна прачытаць рэкамендаваныя мастацкія творы і кнігі для будучых урокаў дадатковага чытання ў V класе.Такіх заняткаў згодна з вучэбнай праграмай па «Беларускай літаратуры» вызначана ўсяго чатыры, таму настаўніку пачатковых класаў варта загадзя звязацца з настаўнікам беларускай мовы і літаратуры і пацікавіцца ў яго, якія творы дакладна будуць вывучацца ў наступным навучальным годзе, і падаць іх будучым пяцікласнікам. Творы для дадатковага чытання рэкамендуюцца наступныя: беларускія народныя казкі; Янка Брыль. «Цюцік»; Эдуард Валасевіч. «Дняпроўскі чарадзей»; Уладзімір Дубоўка. «Як сінячок да сонца лётаў»; Міхась Зарэмба. «Арэхавы Спас»; Уладзімір Караткевіч. «Кацёл з каменьчыкамі»; Астрыд Ліндгрэн. «Браты Львінае Сэрца»; Міхась Лынькоў. «Міколка-паравоз»; Георгій Марчук. «Чужое багацце»; Алена Масла. «Таямніцы закінутай хаты»; Эрых Распэ. «Прыгоды барона Мюнхаўзена»; Пётр Сіняўскі. «Зачараваная гаспадарка»; Аляксей Якімовіч. «Рыжык».

Урок 65. Праверка сфарміраванасці чытацкіх уменняў

**ЗАДАЧЫ:** праверыць узровень сфарміраванасці ў вучняў чытацкіх уменняў: высветліць, наколькі эфектыўнай была праца чацвёртакласнікаў на ўроках літаратурнага чытання на працягу навучальнага года.

**АБСТАЛЯВАННЕ:** падрыхтаваныя на асобных аркушах 2-3 мастацкія тэксты і тэставыя заданні да іх.

Ход урока

Як і ў ІІІ класе, кантрольны ўрок настаўнік пачне з інструктажу па выкананні індывідуальных заданняў, папярэдне падзяліўшы клас на 2-3 варыянты і падпісаўшы прозвішчы і імёны вучняў на аркушах з тэставымі заданнямі. Ва ўступным слове варта сказаць, што тэкст трэба спачатку самастойна прачытаць. Затым алоўкам ці ручкай у тэставых заданнях патрэбна пазначыць галачкай ці крыжыкам правільныя адказы. Потым выкананую работу неабходна яшчэ раз праверыць. Настаўнік паведаміць, што сярод прадстаўленых заданняў ёсць такія, якія ўтрымліваюць адзін або некалькі правільных адказаў. Варта папярэдзіць, што паспяховае выкананне заданняў патрабуе неаднаразовага перачытвання тэксту. На праверку сфарміраванасці чытацкіх уменняў звычайна адводзіцца цэлы ўрок. Выніковы тэст складаецца з 13 заданняў, змест якіх павінен паступова ўскладняцца і адлюстроўваць узроўні авалодання вучэбным матэрыялам ― ад пазнання мастацкага ці навукова-пазнавальнага тэксту да разумення яго асноўнай думкі.

Работа ацэньваецца наступным чынам: за заданні 1–8 вучні атрымліваюць па 1 бале, на 9 балаў трэба выканаць заданні 9 і 10, на 10 балаў ― заданні 11–13.

Варыянт 2

ДЗІВАЧОК

*Паводле Алеся Пальчэўскага*

*(Скарочана)*

Шпачаня з распушчанымі крыльцамі праляцела наўскасяк над гародчыкам і апусцілася на дарожку. Раптам паблізу з’явіўся суседаў кот Васька. Ён быў ужо зусім блізка. Прыпаў да зямлі за кустом парэчак, чуць прыўзняў галаву і цікаваў. Васька цярпліва чакаў, пакуль птушаня наблізіцца да куста, каб адным махам можна было скокнуць і схапіць.

З акна нехта грозна крыкнуў. Васька ўсхапіўся, глянуў на дом і адскочыў убок. Па лесвіцы да шпачаняці бег дзядзька Андрэй. Ён узяў птушанятка і хацеў ісці ў дом, але ў гэты час на двор выбег суседаў хлопчык Валерык.

― Ой, шпачка злавілі!.. Дзядзечка, дайце мне, я выгадую.

― А тут жа ў нашым пад’ездзе кот ёсць. Не ўсцеражэш ― схопіць.

― Я аднясу да Косціка на Чыгуначную вуліцу. У іх ёсць садзік, і ката няма. Ну, дайце, дзядзечка. От пабачыце: выгадуем.

― Вазьмі, ― згадзіўся нарэшце дзядзька Андрэй. ― Толькі выгадуйце. Знаеш, колькі ён пасля знішчыць шкоднікаў?!

Хлопчык узрадаваўся, узяў птушанятка і тут жа сказаў:

― Не бойся, Дзівачок. У Косціка табе добра будзе.

Шпачок натапырыўся і паглядзеў на хлопчыка. Ён, вядома, не разумеў, што гаварыў Валерык.

Косця быў рад шпачку не менш, чым Валерык. Чаго толькі ні наставалі яны птушанятку: і кавалачкаў сыру, і крошак хлеба. Але шпачанятка сядзела нерухома.   
І куды толькі падзелася яго ранейшая жвавасць!

Хлопчыкі ўзялі шпачка, нахілілі дзюбку да крошак, а Дзівачок і не думаў дзяўбці.

― Не дакучайце яму, ― параіла Косцева мама. ― Прагаладаецца ― сам знойдзе.

Валерык з Косцем адышліся, пачалі гуляць, але з птушаняткі не зводзілі вачэй.

Толькі пад вечар шпачок праглынуў некалькі драбочкаў сыру і запіў малаком.

Хутка Дзівачок асвойтаўся і ўжо не баяўся Косці. А праз некаторы час пачаў адгукацца на голас.

Цяпер шпачку было раздолле: хлопчыкі дастаўлялі яму розную спажыву. Ён рос і рос. Ужо добра лятаў па хаце, кружыўся пад столлю. Хлопчыкі нарадавацца не маглі са свайго выхаванца.

Косцевай маме не падабалася, што сын столькі часу аддае птушцы. Аднаго разу яна сказала:

― Пара яго, хлопчыкі, на волю выпускаць. Няхай ляціць да сваіх. Цяпер ужо не прападзе ― вунь які вырас. Сталым шпаком стаў, ― і адчыніла акно.

Шпак вылецеў на двор, сеў на яблыньцы і радасна засвістаў.

Шкада было хлопчыкам расставацца са сваім выхаванцам, ды нічога не паробіш. Першыя дні шпак залятаў у хату, калі было адчынена акно, садзіўся на падаконнік і высвістваў свае песні. Цяпер ён лятаў у чарадзе такіх, як сам, маладых, дружных шпакоў.

Неяк пад канец жніўня Дзівачка не стала: разам з усімі паляцеў на зіму ў цёплы край.

Тэставыя заданні

1. Хто ў творы апавядае гісторыю пра шпачка?

а) Пісьменнік;

б) хлопчык Валерык;

в) дзядзька Андрэй;

г) Косця, сябар Валерыка.

2. Да прачытанага твора складзі і запішы 2 пытанні з дапамогай слоў *хто*, *калі*, *чаму*, *як*, *якую* і інш. (на выбар).

Пытанне 1: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ?

Пытанне 2: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ ?

3. Дзе адбываюцца падзеі, апісаныя ў творы?

а) У горадзе;

б) у вёсцы;

в) на дачы;

г) яны маглі адбывацца ў любым з вышэйпералічаных населеных пунктаў.

4. Хто з’яўляецца галоўным героем твора?

а) Валерык;

б) дзядзька Андрэй;

в) шпачок Дзівачок;

г) Косцік, сябар Валерыка, і яго маці.

5. Якім чынам маленькае птушаня трапіла ў рукі людзей?

а) Шпачаня, відаць, вучылася лятаць ― таму і апусцілася на дарожку;

б) Валерык з Косцем падабралі птушаня, калі яго хацеў з’есці кот Васька;

в) шпачка ўратаваў дзядзька Андрэй і аддаў яго на гадаванне Валерыку;

г) Валерык дастаў птушаня з гнязда.

6. Чаму шпачаня апынулася ў сям’і Косці, сябра Валерыка?

а) Дзядзька Андрэй пазбавіўся ад лішняга клопату і аддаў птушаня хлопчыку;

б) у сям’і Косціка не было ката, таму шпачку там было бяспечна;

в) Валерык не дужа любіў птушак, таму аддаў птушаня сябру;

г) Косця папрасіў у Валерыка, каб той прынёс яму шпачаня.

7. Якія якасці ўласцівыя героям твора? Злучы стрэлкамі герояў і словы, якія іх характарызуюць.

Дзядзька Андрэй Чулы, умее трымаць дадзенае слова

Шпачок Нераўнадушны да чужой бяды, вопытны

Валерык Неразумны, бездапаможны

8. У творы табе сустрэліся словы, якія ўжываюцца нячаста, але іх значэнне пры чытанні тэксту зразумелае. Да кожнага слова ў першым слупку знайдзі яго тлумачэнне ў другім слупку. Правільныя варыянты злучы стрэлкамі.

|  |  |  |
| --- | --- | --- |
| Цікаваць  (Чаго толькі) ні наставалі |  | Падбухторваць да нападу, да праследавання |
| Паляваць |
| Пільна за чым-небудзь сачыць |
| Прыносілі шмат ежы |
| Прасілі, настойвалі на сваім |
| Прад’яўлялі прэтэнзі |

9. Твор «Дзівачок» прысвечаны тэме…

а) жыцця птушак;

б) забаў людзей;

в) узаемаадносін чалавека і прыроды;

г) пазнання жыцця жывёльнага свету.

10. Чаму аўтар вырашыў расказаць чытачам пра гэты выпадак?

а) Каб людзі пры неабходнасці дапамагалі птушкам;

б) каб чытачы таксама заводзілі сабе птушак і даглядалі іх;

в) каб людзі памяталі, што трэба быць асцярожным у жыцці і не трапляць у бяду, як шпачок;

г) каб чытачы вобразна ўявілі апісаны выпадак і намалявалі ілюстрацыю.

11. Вызнач паслядоўнасць падзей у творы «Дзівачок». Пастаў у клетачках адпаведныя лічбы.

🞎 Косцік і Валерык даглядаюць Дзівачка.

🞎 Дзядзька Андрэй ратуе шпачаня.

🞎 Птушка зноў на волі.

🞎 Шпачку пагражае бяда.

12. Вызнач жанр твора Алеся Пальчэўскага «Дзівачок».

а) Байка;

б) легенда;

в) аўтарская казка;

г) апавяданне.

13. Калі табе захочацца больш даведацца пра жыццё шпакоў, якую кнігу трэба будзе ўзяць у бібліятэцы?

а) Тлумачальны слоўнік;

б) даведнік пра птушак;

в) хрэстаматыю твораў беларускіх пісьменнікаў;

г) кнігу пра гістарычныя падзеі.

Адказы:

1) А.

2) 2 пытанні вучня.

3) Г.

4) В.

5) В.

6) Б.

7) Дзядзька Андрэй ― нераўнадушны да чужой бяды, вопытны; шпачок ― неразумны, бездапаможны; Валерык ― чулы, умее трымаць дадзенае слова.

8) ***Цікаваць*** ― пільна за чым-небудзь сачыць; **(чаго толькі) *ні наставалі*** ― прыносілі шмат яды.

9) В.

10) А.

11) 3, 2, 4, 1.

12) Г.

13) Б.

РАЗДЗЕЛ. ЧАЛАВЕК, КОСМАС І СУСВЕТ

Урок 66. Васіль Жуковіч. «Хараство Сусвету»

**ЗАДАЧЫ:** пазнаёміць вучняў са зместам і задачамі новага тэматычнага раздзела; фарміраваць вобразныя ўяўленні пра мастацкія творы на касмічную тэму; удасканальваць уменні вусна маляваць пейзажныя карціны, апісаныя пісьменнікам, падбіраць урыўкі з верша для доказу свайго меркавання, вызначаць тэму і асноўную думку ў творы; прывіваць цікавасць да чытання фантастычнай літаратуры.

**АБСТАЛЯВАННЕ:** тлумачальныя слоўнікі беларускай мовы.

Ход урока

Знаёмства з дзясятым і апошнім раздзелам падручніка можна пачаць з чытання загалоўка і высвятлення лексічнага значэння слоў ***космас*** і ***Сусвет*** з апорай на вопыт саміх вучняў, а затым ― з выкарыстаннем адпаведных артыкулаў з тлумачальнага слоўніка беларускай мовы. *(****Космас ―*** *сусветная прастора, Сусвет. Прастора за межамі зямной атмасферы. Значэнне слова* ***Сусвет*** *тлумачыцца на с. 106 падручніка.)*

Вуснае апісанне малюнка.

Гутарка па пытаннях:

* Які момант з жыцця хлапчукоў адлюстраваў мастак на малюнку? Абгрунтуйце сваю думку. *(Падлеткі на лузе ў вячэрні летні час пазіраюць на неба, разглядаюць месяц, зоркі, знаходзяць вядомыя сузор’і.)*
* Чаму, на вашу думку, сярод дзяцей няма дзяўчынак? *(Магчыма, мастак лічыць, што назіранне за зоркамі і космасам ― гэта больш любімы занятак хлопчыкаў, якія мараць стаць лётчыкамі і касманаўтамі.)*
* Якая дэталь на малюнку падказвае, што адзін з сяброў па-сапраўднаму любіць неба, марыць стаць пілотам? *(Пра гэта сведчыць белы самалёцік у руках хлапчука, што сядзіць.)*
* Ці ёсць у нашым класе такія вучні, якія таксама любяць неба і мараць стаць лётчыкамі або касманаўтамі?
* Чытанне і абмеркаванне слоў Юрыя Гагарына пра космас.
* Як вы разумееце выказванне першага ў свеце касманаўта? Пры якой умове, паводле слоў Юрыя Аляксеевіча Гагарына, чалавек можа дасягнуць касмічнай прасторы? *(Звяртаецца ўвага на партрэт касманаўта, што змешчаны на с. 120.)*

Самастойнае знаёмства з задачамі да раздзела і іх асэнсаванне (с. 105).

* Якая з прапанаваных задач вам будзе новай і чаму?

На занятках літаратурнага чытання вучні яшчэ ніколі вусна не апісвалі фантастычныя і рэальныя карціны космасу і Сусвету.

Слухаюцца вусныя меркаванні чацвёртакласнікаў на пытанні з рубрыкі «Варта задумацца».

Работа з вершам Васіля Жуковіча «Хараство Сусвету»

1) Разгляд фотаздымка, на якім адлюстраваны выгляд Зямлі з космасу. Яго абмеркаванне па пытаннях падручніка (рубрыка «У свеце прыгожага», с. 106).

2) Работа з лексічным значэннем назвы ***Млечны Шлях*** і выразу ***лад невымоўны*** (рубрыка «Слоўнік», с. 106).

Выразнае чытанне верша Васіля Жуковіча настаўнікам. Агучванне вучнёўскіх уражанняў ад пачутага: адказ на пытанне 1.

Самастойнае чытанне твора вучнямі з мэтай пошуку адказу на пытанне 2.

Разважанні вучняў над ідэйнай накіраванасцю твора (пытанне 3). *(Захапленне паэта прыгажосцю Сусвету і выказванне свайго шчасця жыць і назіраць за яго дзіўнымі аб’ектамі.)* Адказы на пытанні 4, 5.

Чытанне верша вучнямі і абмеркаванне якасці чытання.

Работа па карціне беларускага мастака Язэпа Драздовіча «Панарама месячнага горада» (рубрыка «У свеце прыгожага», с. 108).

Чытанне і адгадванне загадкі (с. 108).

Дамашняе заданне

Падрыхтавацьвыразнае чытанне верша і адказ па пытанні з падручніка, пры жаданні выканаць заданне 3 рубрыкі «У свеце прыгожага» (с. 108).

Падвядзенне вынікаў урока

* Чым вас уразілі прадстаўленыя на ўроку творы касмічнай тэматыкі ― фотаздымак, верш і карціна? Чаму? Што іх аб’ядноўвае?

Урок 67. Пётр Клімук. «На касмічным караблі»

**ЗАДАЧЫ:** фарміраваць літаратурныя ўяўленні вучняў пра навукова-пазнавальную літаратуру; развіваць чытацкія ўменні знаходзіць у тэксце пейзажныя карціны, апісаныя аўтарам-касманаўтам, вызначаць тэму і асноўную думку; фарміраваць пазнавальны інтарэс вучняў да літаратуры на касмічную тэму.

**АБСТАЛЯВАННЕ:** партрэты касманаўтаў-беларусаў.

Ход урока

На этапе праверкі дамашняга задання настаўнікам ацэньваюцца падрыхтаванае выразнае чытанне верша і маналагічны адказ па пытаннях з падручніка, аналізуюцца малюнкі дзяцей на касмічную тэму (заданне 3 рубрыкі «У свеце прыгожага», с. 108).

Работа з тэкстам Пятра Клімука «На касмічным караблі»

1) Гутарка, у аснову якой пакладзены пытанні рубрыкі «Работа ў парах (групах)» (с. 109). *(Дэманструюцца партрэты Пятра Клімука, Уладзіміра Кавалёнка, Алега Навіцкага і Марыны Васілеўскай.)*

2) Лексічная работа са словамі ***акаём***, ***заўзята*** і ***зыркі*** (рубрыка «Слоўнік»).

Чытанне апавядання «На касмічным караблі» настаўнікам. Абмен уражаннямі пасля слухання.

Самастойнае перачытванне апавядання вучнямі: пошук адказу на пытанне 1 (с. 111).

Гутарка па пытаннях і выкананне заданняў 2–5 метадычнага апарату: выбарачнае чытанне, доказ сваёй думкі, вызначэнне тэмы і асноўнай думкі твора. *(Тэма ўзаемаадносін чалавека і космасу. Аповед касманаўта Пятра Клімука пра ўласныя ўражанні ад убачанага і перажытага ў космасе. Твор мае пазнавальнае значэнне: аўтар апісвае форму і колеры Зямлі, неба, выгляд зорак; апавядае пра складанасці жыцця і працы касманаўта ў касмічным караблі. Сваім апавяданнем Пётр Клімук нібы пацвярджае сэнс вядомых вучням слоў Юрыя Гагарына: для таго каб здзейсніць мару пра палёт у космас, трэба многа ведаць, старанна вучыцца, працаваць.)*

Падрыхтоўка да ролевай гульні: пабыць экскурсаводам у касмічнай зале музея і падзяліцца інфармацыяй з наведвальнікамі пра жыццё касманаўтаў (рубрыка «Творчае заданне», с. 113).

Чытанне і асэнсаванне інфармацыі пра Марыну Васілеўскую, першую жанчыну-касманаўта з Беларусі (с. 112).

Чытанне і адгадванне загадак.

Дамашняе заданне

Падрыхтаваць выразнае чытанне твора.

Падвядзенне вынікаў урока

* Якія касмічныя малюнкі ўзніклі ў вашай свядомасці дзякуючы апавяданню касманаўта Пятра Клімука?

Урок 68. Кастусь Цвірка. «Да зорак»

**ЗАДАЧЫ:** развіваць уменне маляваць словамі фантастычныя і рэальныя малюнкі космасу і Сусвету на аснове верша; удасканальваць уменні знаходзіць у паэтычным творы матэрыял для характарыстыкі персанажаў, падбіраць урыўкі з верша для доказу сваёй думкі; працягнуць назіранні за формай аповеду, удасканальваць уменне вызначаць тэму і асноўную думку твора; выхоўваць цікавасць да чытання фантастычных твораў.

**АБСТАЛЯВАННЕ:** фотаздымкі планет (Меркурый, Венера, Марс, Юпітэр, Сатурн).

Ход урока

У час праверкі дамашняга задання слухаецца падрыхтаванае выразнае чытанне тэксту «На касмічным караблі». Да ацэньвання далучаюцца вучні.

Работа з вершам Кастуся Цвіркі «Да зорак»

Прагназаванне папярэдніх падзей па загалоўку і малюнках да верша «Да зорак» (с. 115, 117, 118).

Чытанне твора настаўнікам. Высвятленне першаснага вучнёўскага ўражання ад прачытанага.

Другое чытанне верша вучнямі па сэнсава закончаных частках. Падбор загалоўкаў да частак.

Прыкладны план:

1. У ракеце.

2. Палёт у космас.

3. Выгляд планет.

4. На незнаёмай планеце.

5. Сон закончыўся.

Аналітычная работа з творам па пытаннях і заданнях 1–7 метадычнага апарату падручніка (с. 119, 120). Вызначэнне апавядальніка твора. Выбарачнае чытанне з мэтай пошуку пейзажных касмічных малюнкаў планет і дэманстрацыя іх натуральнага выгляду на фотаздымках. *(Тут настаўнік зверне ўвагу, што Кастусь Цвірка даволі дакладна паказаў знешні выгляд пяці планет Сонечнай сістэмы: Меркурыя, Венеры, Марса, Юпітэра, Сатурна. Можна дадаць, што разам з Сонцам у сістэму ўваходзіць дзевяць планет. Акрама пералічаных сюды адносяцца Зямля, Уран і Нептун. Невядомай планетай, куды заляцеў галоўны герой-апавядальнік, магчыма, з’яўляецца адна з апошніх.)* Характарыстыка персанажаў верша. Разважанні над асноўнай думкай твора (заданне 6, с. 120). *(Фантастычны паказ ажыццяўлення запаветнай мары хлапчука ― палёту ў космас. Рэальнае апісанне аўтарам знешняга выгляду планет Сонечнай сістэмы.)*

Твор могуць самастойна прааналізаваць і вучні па сістэме фарміравання чытацкай граматнасці.

*Дарагі дружа!*

*У гэтым навучальным годзе апошнім творам, з якім мы прапануем табе папрацаваць самастойна, з’яўляецца верш* ***Кастуся Цвіркі «Да зорак»****. Перачытай яго, адкажы на пытанні і выканай заданні:*

1. Пейзажныя малюнкі якіх пяці планет апісвае паэт у трэцяй частцы верша? Перачытай адпаведны ўрывак і запішы назвы планет.

2. Прачытай сцверджанні. Адзнач знакам «✓» правільны адказ.

|  |  |  |
| --- | --- | --- |
| **Сцверджанне** | **Так** | **Не** |
| 1) Гісторыю пра палёт у космас апавядае герой Кастуся Цвіркі |  |  |
| 2) Падзеі ў творы сапраўдныя, адбываюцца ў рэальным свеце |  |  |
| 3) Асноўнае месца падзей ― на «нязнанай планеце» |  |  |
| 4) Галоўнымі героямі верша з’яўляюцца два іншапланецяніны |  |  |

3. Якімі рысамі надзелены галоўны герой-апавядальнік на яве і ў сне? Адзнач 3 правільныя адказы.

а) Добразычлівасцю;

б) фантазіяй;

в) назіральнасцю да навакольнага асяроддзя;

г) непаслухмянасцю.

4. Вызнач паслядоўнасць падзей у творы. Запішы адпаведныя лічбы.

\_\_\_\_ \_\_\_\_ Сон закончыўся.

\_\_\_\_ \_\_\_\_ Выгляд планет.

\_\_\_\_ \_\_\_\_ Палёт у космас.

\_\_\_\_ \_\_\_\_ У ракеце.

\_\_\_\_ \_\_\_\_ На незнаёмай планеце.

5. Адзнач 3 правільныя адказы. Гэтую фантастычную гісторыю пра касмічны палёт хлопчыка Кастусь Цвірка расказаў, каб:

а) Папярэдзіць чытачоў, што і ў іх жыцці можа адбыцца сустрэча з іншапланецянамі;

б) развіваць фантазію ў чытачоў;

в) зацікавіць чытача касмічнай тэмай;

г) данесці да свядомасці чытача, што планеты ўсе цікавыя, але Зямля найдаражэйшая, яе неабходна берагчы.

Адказы:

1) Меркурый, Венера, Марс, Юпітэр, Сатурн.

2) Так, не, так, не.

3) А, Б, В.

4) 1 ― «У ракеце»; 2 ― «Палёт у космас»; 3 ― «Выгляд планет»; 4 ― «На незнаёмай планеце»; 5 ― «Сон закончыўся».

5) Б, В, Г.

Выразнае чытанне верша вучнямі (вызначэнне задачы выразнага чытання, тону чытання, расстаноўка паўз, пастаноўка лагічных націскаў) і абмеркаванне якасці чытання.

Выкананне «Творчага задання» на с. 120.

Знаёмства з інфармацыяй пра Юрыя Гагарына (рубрыка «Цікава ведаць»).

Чытанне і адгадванне загадкі пра зоркі.

Дамашняе заданне

Падрыхтаваць выразнае чытанне верша і адказы на пытанні, змешчаныя ў падручніку.

Падвядзенне вынікаў урока

* Якія падзеі, апісаныя ў вершы, рэальныя, а якія ― казачныя і фантастычныя?

Урок 69. Алена Масла. «Калючык і космас»

**ЗАДАЧЫ:** фарміраваць у вучняў чытацкія ўменні знаходзіць з дапамогаю выбарачнага чытання матэрыял для характарыстыкі персанажаў, падбіраць урыўкі з аўтарскай казкі для доказу сваёй думкі; развіваць уменне правільна, выразна і асэнсавана чытаць літаратурную казку ўголас з захаваннем інтанацыі сказа, патрэбнага тону і тэмпу; прывіваць цікавасць да чытання аўтарскіх казак.

Ход урока

Праверка дамашняга задання

Выразнае чытанне верша «Да зорак» і адказ на пытанні, змешчаныя ў падручніку.

Работа з казкай Алены Масла «Калючык і космас»

1) Тлумачэнне слоў ***свідраваць***, ***зэдлік*** і ***на дыбачках*** (рубрыка «Слоўнік», с. 121). Увядзенне гэтых слоў у словазлучэнні і сказы.

2) Прагназаванне зместу аўтарскай казкі па загалоўку і ілюстрацыі на с. 123.

Выразнае чытанне твора «Калючык і космас» настаўнікам. Высвятленне эмацыянальных адносін да прачытанага.

Самастойнае перачытванне казкі вучнямі з мэтай падрыхтоўкі адказу на пытанне 1 (с. 124).

Аналітычная работа з творам па пытаннях і выкананне заданняў 2–6 падручніка. Выбарачнае чытанне з мэтай характарыстыкі персанажаў. *(Добразычлівыя і дружалюбныя рысы характару вожыка Калючыка і барсучка Клыпы.)* Разважанні над асноўнай думкай твора. *(Казачнае разважанне пісьменніцы пра ўяўленне аб касмічнай бясконцасці, Сусвеце.)*

Работа над выразным чытаннем казкі па ролях: вызначэнне асоб, тону чытання (рубрыка «Работа ў парах (групах)», с. 125). Абмеркаванне якасці чытання.

Дамашняе заданне

Падрыхтаваць выразнае чытанне казкі па ролях.

Падвядзенне вынікаў урока

* Ці згодныя вы з барсучком Клыпам, што «…бясконцасць ― гэта мы і ёсць», што космас жыве ў кожным чалавеку? Абгрунтуйце сваю думку.

Урок 70. Уладзімір Мазго. «Суседзі па Сусвеце»; падагульненне вывучанага па раздзеле «Чалавек, космас і Сусвет»

**ЗАДАЧЫ:** развіваць фантазію вучняў; фарміраваць чытацкія ўменні ўяўляць пададзены паэтам сюжэтны малюнак, знаходзіць з дапамогаю выбарачнага чытання матэрыял для характарыстыкі персанажаў; развіваць уменне правільна, выразна і асэнсавана чытаць верш уголас з захаваннем інтанацыі сказа, паўз, патрэбнага тону і тэмпу, перадаваць настрой і рытм пры чытанні; падагульніць чытацкія ўяўленні вучняў пра мастацкія творы на касмічную тэматыку.

Ход урока

На этапе праверкі дамашняга задання ацэньваецца выразнае чытанне казкі «Калючык і космас» па ролях.

Работа з вершам Уладзіміра Мазго «Суседзі па Сусвеце»

1)Прагназаванне зместу верша па загалоўку і ілюстрацыі (с. 127).

2) Тлумачэнне лексічнага значэння слоў ***галактыка***, ***капеж*** і ***НЛА*** (рубрыка «Слоўнік»). Складанне з імі сказаў.

Выразнае чытанне верша «Суседзі па Сусвеце» настаўнікам. Выказванне вучнямі першасных уражанняў ад твора.

Перачытванне твора моўчкі з мэтай падбору загалоўкаў да частак.

Прыкладны план:

1. Бяссонніца.

2. Настаўленні іншапланецян.

3. Андрэйкавы думкі.

Аналітычная работа з вершам па пытаннях і заданнях 1–5 падручніка (с. 127, 128): выбарачнае чытанне, характарыстыка персанажаў верша і аргументацыя прыкладамі з твора.

Разважанні вучняў над тэмай і асноўнай думкай твора. *(Тэма ― фантастычны аповед пра сустрэчу зямляніна Андрэйкі з іншапланецянамі. Асноўная думка ― аўтарскае павучанне берагчы прыроду Зямлі, шанаваць родную мову, ашчадна адносіцца да хлеба і быць добразычлівым і сумленным чалавекам.)*

Параўнанне вершаў Уладзіміра Мазго «Суседзі па Сусвеце» і Кастуся Цвіркі «Да зорак» (заданне 6).

Работа над выразным чытаннем: вызначэнне задачы чытання, тону чытання, расстаноўка паўз, пастаноўка лагічных націскаў, абмеркаванне якасці чытання (заданне 7, с. 128).

Работа па падагульненні па раздзеле «Чалавек, космас і Сусвет»

Адказы на пытанні і выкананне задання літаратурнай віктарыны з рубрыкі «Праверце сябе» (с. 128–131).

Другім варыянтам можа быць самастойная работа па тэставых пытаннях і заданнях:

1. Пазнай твор па апорных словах і словазлучэннях. Абвядзі літару з правільным адказам.

*Цікавая прафесія, Зямля, Сонца, нарадзіўся пад Брэстам, у космасе нялёгка, у алюмініевых тубах.*

а) «Суседзі па Сусвеце»;

б) «Хараство Сусвету»;

в) «На касмічным караблі»;

г) «Да зорак».

2. Суаднясі пісьменніка і твор. Злучы адпаведнікі лініямі.

К. Цвірка «Да зорак»

А. Масла «Суседзі па Сусвеце»

В. Жуковіч «Хараство Сусвету»

У. Мазго «Калючык і космас»

3. У якім творы аўтар апавядае пра ўласныя ўражанні ад убачанага ў космасе? Абвядзі літару з выбраным адказам.

а) «Суседзі па Сусвеце»;

б) «На касмічным караблі»;

в) «Да зорак»;

г) «Калючык і космас».

4. Устанаві адпаведнасць паміж творамі і апісаннямі карцін космасу і Сусвету. Для гэтага да кожнага элемента першага слупка падбяры пазіцыю з другога. Адказ запішы ў выглядзе набору літар і лічбаў, захоўваючы алфавітную паслядоўнасць. Напрыклад: *А3*, *Б2*, *В1*, *Г4*.

|  |  |
| --- | --- |
| **Творы** | **Карціны космасу і Сусвету** |
| а) «Да зорак» | 1) У сусвеце непаўторным,  таямніц, загадак поўным,  непарушна, так цудоўна  лад пануе невымоўны! |
| б) «Хараство Сусвету» | 2) А зоркі высыпалі буйныя ― вісяць над галавой, нібы белы наліў на яблынях. |
| в) «Калючык і космас» | 3) А, дык гэта ж сам  Юпітэр,  Мала знаны нам!  А палосы ― то мо жыта  Хто пасеяў там? |
| г) «Суседзі па Сусвеце» | 4) Сеў аб’ект насупраць  дома,  Люк раскрыў. I на зямлю  Тры істоты невядомых  Паглядаюць цераз люк. |

5. Пра што апавядаецца ў казцы «Калючык і космас»? Абвядзі літару з выбраным адказам.

а) Пра захапленне прыгажосцю космасу і шчасце жыць у ім і назіраць за яго дзіўнымі аб’ектамі;

б) пра фантастычнае ажыццяўленне запаветнай мары хлопчыка ― палёт у космас;

в) пра доўгачаканую сустрэчу зямляніна з іншапланецянамі;

г) пра ўяўленні аўтара і герояў твора аб касмічнай бясконцасці, Сусвеце.

Адказы:

1)«На касмічным караблі».

2) К. Цвірка ― «Да зорак»; А. Масла ― «Калючык і космас»; В. Жуковіч ― «Хараство Сусвету»; У. Мазго ― «Суседзі па Сусвеце».

3) «На касмічным караблі».

4) *«У Сусвеце непаўторным, таямніц, загадак поўным»* ― «Хараство Сусвету»;

*«А зоркі высыпалі буйныя ― вісяць над галавой, нібы белы наліў на яблынях»* ― «Калючык і космас»;

*«А, дык гэта ж сам Юпітэр»* ― «Да зорак»;

*«Сеў аб’ект насупраць дома, / Люк раскрыў»* ― «Суседзі па Сусвеце».

5) Пра ўяўленні аўтара і герояў твора аб касмічнай бясконцасці, Сусвеце.

Рэфлексіўны этап

Самаацэнка дасягнутага на аснове задач раздзела (с. 105) і аргументацыя прыкладамі з вывучаных твораў.

Чытанне і асэнсаванне артыкула «Дарагія сябры!» (с. 132, 133).